Екатерина Дафовска
Екатерина Дафовска е българска биатлонистка.

Биография 
Родена е на 28 ноември 1975 г. в град Чепеларе, област Смолян. На 15-годишна възраст се записва в спортния клуб на родния си град, където започва да се занимава с биатлон. Първият ѝ успех е през 1993 г., когато печели бронзов медал на световно първенство за девойки.

Състезания 
Екатерина Дафовска е най-успялата българска биатлонистка. В кариерата си има олимпийска титла, европейска титла, както и два бронзови медала от световни първенства.

Печели първия и единствен златен медал за България от Зимни олимпийски игри, в Нагано на 9 февруари 1998 г. в дисциплината 15 километра индивидуално. Дотогава България има само бронзово отличие, спечелено от Иван Лебанов на провелите се в Лейк Плесид, Зимни олимпийски игри от 1980 г.

Дафовска печели и златен медал в индивидуалната дисциплина на 15 километра за жени на Европейското първенство по биатлон през 2004 г. в Минск. Тогава 28-годишната чепеларка прави само две грешки в стрелбата и заема първо място с общо време 46:14,7 минути. Така към олимпийската титла от Нагано прибавя и европейската в тази дисциплина. Неин личен треньор е Боран Хаджиев, а в националния отбор Николай Болчев. През март 2007 г. обявява, че прекратява състезателната си кариера.

Постижения 
 Трето място в индивидуалната дисциплина на световното първенство в Антхолц (1995).
 Трето място в индивидуалната дисциплина на световното първенство в Оребли (1997).
 На зимните олимпийски игри в Нагано става първата олимпийска шампионка за България от Зимни олимпиади в коронната си дисциплина 15 км индивидуално (1998).
 На зимните олимпийски игри в Солт Лейк Сити завършва пета (2002).
 Европейска шампионка в Минск (2004).
 На зимните олимпийски игри в Торино завършва осма в нововъведената дисциплина масов старт (2006).

Награди 
 Най-добър спортист на Балканите за 1998 г.
 Спортист №1 на България за 1998 г.
 В Топ-10 при определяне на най-добър спортист на България за 2003 г.

Любопитно 
 В чест на олимпийската победа на Екатерина Дафовска е издадена специална марка.
 Екатерина Дафовска казва за себе си, че обича да пътува, а хобитата ѝ са слушането на музика и четенето на книги.

Факти 
 Екатерина Дафовска владее добре английски и руски език.
 Висока е 163 см, и тежи 54 кг.
 Продължава да живее в град Чепеларе.
 Има син – Мартин, от брака си с лекоатлета Светлин Проданов. Вторият ѝ съпруг е Николай Василев – биатлонист. От него Дафовска също има син – Димитър.
 Участвала е в 4 олимпиади.
 Единственият български спортист със златен медал от Зимни олимпийски игри.

След края на активната спортна кариера 

Екатерина Дафовска е олимпийско аташе на зимните олимпийски игри в Сочи през 2014 г.

Източници

Външни препратки 

 Профил на IBU 

Български олимпийски шампиони
Български биатлонистки
Български спортни функционери
Световни шампиони по биатлон
Зимни олимпийски игри 1998
Почетни граждани на София
Родени в Чепеларе